મલ્હોત્રા કડોદરા જીઆઈડીસીના સિનિયર સબ ઇસ્પેકટર હતા, તેમનો બંગલો પોલીસ સ્ટેશનથી માત્ર પાંચ મિનિટના અંતરે હતો. મલ્હોત્રા નાઇટ ટ્રેકમાં જ પોલીસ સ્ટેશન ધસી આવ્યા. ઉતાવળી ચાલે પોલીસ સ્ટેશનમાં આવતા તેમને જોઇ સ્ટાફ ઊભો થઈ ગયો અને સલામ કરી. જોકે, મલ્હોત્રા પાસે તેમની સામે જોવાનો પણ સમય નહતો. તે સીધા લોકઅપ પાસે પહોંચ્યા. લોકઅપને બહારથી તાળું માર્યું હતું, અંદર એક આરોપી જાગતો બેઠો હતો. મલ્હોત્રાની નજર લોકઅપના વેન્ટિલેશન તરફ ગઈ. રોડ પર લાગેલી સ્ટ્રીટ લાઇટનું અજવાળુ વેન્ટીલેશનની બારીમાં થઇ લોકઅપમાં આવતુ હતુ. આવા આછા અજવાળામાં વેન્ટીલેશનની ગ્રીલ તુટેલી દેખાઇ. મલ્હોત્રા સમજી ગયા આ વેન્ટીલેશન ગ્રીલ તોડીને બે ફરાર થયા છે. પોતે રાતે ૧૧ વાગ્યે ઘરે ગયા ત્યારે તેમના લોકઅપમાં મર્ડરની એક ઘટનામાં પકડાયેલા ત્રણ આરોપીઓ રિમાન્ડ પર હતા. જે પૈકી હવે લોકઅપમાં એક જ હતો.